b"\n_START_ARTICLE_\nMatrix\n_START_SECTION_\nArgument\n_START_PARAGRAPH_\nThomas A. Anderson (Keanu Reeves) \xc3\xa9s un programador inform\xc3\xa0tic de dia, i de nit \xc3\xa9s un intrus que usa com a \xc3\xa0lies el nom de Neo. Passa la seva vida buscant una persona, Morfeu (Laurence Fishburne), i la resposta a una pregunta: Qu\xc3\xa8 \xc3\xa9s Matrix? Una trobada amb una altra intrusa, Trinity (Carrie-Anne Moss), el condueix fins a Morfeu i la resposta als seus dubtes._NEWLINE_Neo descobreix que el m\xc3\xb3n en el qual creia viure no \xc3\xa9s m\xc3\xa9s que una simulaci\xc3\xb3 virtual creada per una comunitat de m\xc3\xa0quines superevolucionades, que ara controlen el planeta, a la qual es troba connectat mitjan\xc3\xa7ant un cable endollat al seu cervell. Els milers de milions de persones que viuen connectades al seu voltant estan sent conreades de la mateixa manera per a poder donar energia a les m\xc3\xa0quines. Aquesta il\xc2\xb7lusi\xc3\xb3 col\xc2\xb7lectiva (o simulaci\xc3\xb3 interactiva) \xc3\xa9s coneguda com a Matrix._NEWLINE_El grup de rebels del m\xc3\xb3n real que lidera en Morfeu rescata a Neo de la collita de persones on es trobava pres i li expliquen en qu\xc3\xa8 consisteix la realitat: es troben prop de l'any 2199 i la humanitat est\xc3\xa0 esclavitzada per les m\xc3\xa0quines, que despr\xc3\xa9s del desenvolupament de la Intel\xc2\xb7lig\xc3\xa8ncia Artificial, es van rebel\xc2\xb7lar contra els seus creadors i ara empren l'esp\xc3\xa8cie humana com a font d'energia. (Vegeu The Second Renaissance de Animatrix per a una explicaci\xc3\xb3 m\xc3\xa9s detallada.) Morfeu tamb\xc3\xa9 li conta a Neo que creu que ell (Neo) \xc3\xa9s l'Escollit. Aquest Escollit, segons la profecia, ser\xc3\xa0 l'encarregat d'alliberar la humanitat de l'esclavitud a la qual est\xc3\xa0 sotmesa._NEWLINE_El m\xc3\xb3n virtual de Matrix es converteix en el camp de batalla on Neo haur\xc3\xa0 de combatre contra els agents de Matrix, que s\xc3\xb3n uns programes que intenten impedir que els rebels rescatin a les persones que estan connectades, i en particular contra el temible Agent Smith (Hugo Weaving). En aquest m\xc3\xb3n virtual, els \xc3\xa9ssers humans que s\xc3\xb3n conscients de la veritable ess\xc3\xa8ncia del que els envolta, s\xc3\xb3n capa\xc3\xa7os de desafiar parcialment les lleis f\xc3\xadsiques com la gravetat, ja que s\xc3\xb3n conscients que (igual que totes les altres coses del m\xc3\xb3n) nom\xc3\xa9s es tracta d'un artifici creat com un programa inform\xc3\xa0tic._NEWLINE_Al final Neo resultar\xc3\xa0 ser efectivament l'escollit i desenvolupar\xc3\xa0 un gran poder que li permetr\xc3\xa0 manipular Matrix fins a uns extrems mai vistos fins aleshores. Ser\xc3\xa0 capa\xc3\xa7 d'enfrontar-se amb els agents i derrotar-los.\n_START_SECTION_\nMatrix i Filosofia\n_START_PARAGRAPH_\nLa pel\xc2\xb7l\xc3\xadcula The Matrix (1999) va suposar una revoluci\xc3\xb3 en el cinema de ci\xc3\xa8ncia-ficci\xc3\xb3. Els directors, les germanes Wachowski, van fer servir un estil original de rodar les escenes d'acci\xc3\xb3 i l'habilitat de donar puntades de peu a l'aire, sobre uns pilars filos\xc3\xb2fics, culturals i religiosos._NEWLINE_Les refer\xc3\xa8ncies culturals fan refer\xc3\xa8ncia a la mitologia grega ja sigui amb els noms (Oracle, Neo, Morfeu, Pers\xc3\xa8fone, etc); la literatura com (Al\xc3\xadcia al pa\xc3\xads de les Meravelles); al cristianisme amb (l'Escollit), Trinity (La Trinitat), Xifra, etc; el budisme (la met\xc3\xa0fora del mirall, el nen budista, el karma, etc); com molts altres noms._NEWLINE_Els problemes filos\xc3\xb2fics cl\xc3\xa0ssics que aborda la trilogia Matrix s\xc3\xb3n el problema d'all\xc3\xb2 real i el problema de la llibertat. Per veure com tracta Matrix el problema d'all\xc3\xb2 real, cal analitzar l'argument._NEWLINE_La pel\xc2\xb7l\xc3\xadcula est\xc3\xa0 ambientada en el futur (any 2199 aproximadament). Hi ha una guerra entre humans i m\xc3\xa0quines. Les m\xc3\xa0quines han sotm\xc3\xa8s als humans adormint-los en cub\xc3\xadculs, mantenint-los connectats en un m\xc3\xb3n irreal, on\xc3\xadric i fals procedent d'un programa inform\xc3\xa0tic anomenat Matrix. En el m\xc3\xb3n real sobreviu una col\xc3\xb2nia d'humans lliures, Si\xc3\xb3n, que intenta alliberar als que estan sotmesos en els cub\xc3\xadculs. Han format un ex\xc3\xa8rcit amb soldats que han d'entrar a Matrix, aix\xc3\xad \xc3\xa9s com troben a Neo, el protagonista. Neo t\xc3\xa9 dubtes, no sap quin mon \xc3\xa9s real i quin m\xc3\xb3n \xc3\xa9s Matrix. Haur\xc3\xa0 de seguir els consells del capit\xc3\xa0 Morfeu i de la soldat Trinity per descobrir-ho._NEWLINE_Quant al problema de la llibertat es pot estudiar des de la seva vessant externa, (els humans dels cubicles no s\xc3\xb3n lliures, ja que s'hi troben imm\xc3\xb2bils), o des de la vessant interna (\xc3\xa9s l'\xc3\xa9sser hum\xc3\xa0 lliure d'escollir el seu futur, la seva vida o hi ha un dest\xc3\xad que predetermina tot el que succeir\xc3\xa0?). Aquesta \xc3\xa9s la gran pregunta que t\xc3\xa9 Neo al cap durant tota la saga, ja que es diu que ell \xc3\xa9s l'Escollit, el salvador de la humanitat. \xc3\x89s el vell dilema de la filosofia cristiana entre el dest\xc3\xad i el lliure albir."